b'\n_START_ARTICLE_\nArdijejci\n_START_PARAGRAPH_\nArdijejci (Ardiaei, Vardaei), ilirsko pleme s ju\xc5\xbene obale Jadrana koje prvo me\xc4\x91u Ilirima osnivaju dr\xc5\xbeavu pod vodstvom kralja Agrona, na podru\xc4\x8dju od lijeve obale Neretve pa do Voju\xc5\xa1e u Albaniji._NEWLINE_Stari Grci, a potom i stari Rimljani Ardijejce ili Ardijeje (Ardiaei/Vardaei) smatrali su jednim od najmo\xc4\x87nijih ilirskih plemena. Njihov prvobitni dom, do IV. stolje\xc4\x87a p.n.e. bio je ju\xc5\xbeno od Autarijata, dakle, u \xc5\xa1irem reonu kalinova\xc4\x8dkog platoa. Odatle ih Autarijati potiskuju, zbog prevlasti nad pa\xc5\xa1njacima i slanim vrelima, na prostor Gata\xc4\x8dkog polja i ju\xc5\xbeno uz jadransku obalu (prete\xc5\xbeno podru\xc4\x8dje koje danas zauzima ju\xc5\xbena Dalmacija) sve do Boke Kotorske, a po nekima su se grani\xc4\x8dili i sa drevnim skadarskim Ilirima Labeatima (Labeatae) i drugimaod desne obale Neretve (Narona) . Tu su postali vrsni pomorci, a svoje vje\xc5\xa1tine stekli su najprije upravo na rijeci Neretvi. Gradili su male i brze brodice, sli\xc4\x8dne onima po kojima su bili poznati Iliri Liburni, od kojih su kasnije taj pomorski izum "pozajmili" Rimljani, kao \xc5\xa1to su od Ilira pozajmili i mnoge druge izume (npr. tuniku "Dalmatika" - vidi mozaik s prikazom Cara Justinijana u crkvi San Vitale u Ravenni). Neki drevni povijesni\xc4\x8dari smatraju da je ilirska kraljica Teuta rodom iz plemena Ardijeja, mada drugi pak tvrde kako je Ardijejac podrijetlom njen suprug, ilirski kralj Agron, uz kojeg se ve\xc5\xbee najprosperitetniji period ilirske povijesti._NEWLINE_Rimljani su ih opisivali kao gusare, ali poznavaju\xc4\x87i osvaja\xc4\x8dke porive drevnog Rima u to doba, kao i tendenciju da veli\xc4\x8daju vlastitu slavu i potcjenjuju druge narode, vrlo je mogu\xc4\x87e da su Rimljani pomorski otpor Ardijejaca i drugih Ilira interpretirali kao gusarstvo iz politi\xc4\x8dkih ciljeva. Ako je suditi po drevnim izvorima, Iliri jesu bili gusari, i to nadaleko poznati, no upravo pod izgovorom "gu\xc5\xa1enja " ilirskog gusarstva Rimljani su i krenuli u osvajanje ilirskog teritorija._NEWLINE_Porazio ih je Servije Fulvije Flak (Servius Fulvius Flaccus) 135. pr. Kr. sa 10,000 pje\xc5\xa1aka i 600 konjanika u blizini poluotoka Pelje\xc5\xa1ca, nakon \xc4\x8dega se povla\xc4\x8de u unutra\xc5\xa1njost. Kako ih je preostalo veoma malo morali su se pokoriti Rimljanima koji ih natjera\xc5\xa1e na ratarstvo i zabranu gusarenja. Mogu\xc4\x87e je i da su se asimilirali u druga kontinentalna plemena ili zajednice plemena. Pored toga, kada drevni povijesni\xc4\x8dari pi\xc5\xa1u kako su Ardijejci bili gotovo "izumrli", mo\xc5\xbeda nisu imali na umu doslovno zna\xc4\x8denje rije\xc4\x8di, ve\xc4\x87 izumiranje Ardijejaca kao gospodara isto\xc4\x8dne jadranske obale i jadranskog mora._NEWLINE_Osobno ime Ardian ili Ardijan upravo potje\xc4\x8de od imena ovog plemena.'